[{"text_idx": "#000001", "text": "Jakin dudanez proiektu honetan trikitia jotzen zuten edo dutenak bakarrik sartzen omen dira, 60ko hamarkada aurretik jaiotakoak eta soinu handia edo pianoaren teklatua erabili zutenak ez omen dira sartzen. Trikitia zer den ondo ezagutzen ez dugunontzat penagarria, hauek ere hamaika erromeri alaitu baitzituzten Aizarnan."}, {"text_idx": "#000003", "text": "Infernuko hauspoa deitzen diogun tresna hau, 1890eko urte inguruan ezagutu dugu Euskal Herrian. Norteko trenbidea egitera etorri ziren Italiarrak ekarri omen zuten Alpeetatik. Geroztik, jarraitzaile ugari izan ditu tresna honek eta makina bat bazter alaitu ere bai berarekin."}, {"text_idx": "#000004", "text": "Trikiti kontuekin jarraituaz, Santa Engraziko benta ataritik pasatzean, nire garunak jasota dituen oroitzapenak berrikusten ditut askotan; gazte garaiko erromeri edo trikiti giroak dira berauek. Oroipen garbia ez izan arren, zakarrontzira bota gabe ditu nonbait, buruan daramadan ordenagailu kaxkar honek. Udako igande eta jai egunetan ospatzen ziren erromeria hauek, arratsalde alai ugari igaro genituen bertan eta hau izango da arrazoia ahaztuta ez izateko."}, {"text_idx": "#000005", "text": "Aristerrazuko erromeriak bezalako osperik ez zuten izango, baina benta honetakoak ere oso ezagunak izatera iritsi ziren. Eremu zabaleko jendea hurbiltzen baitzen bertara, adibide bat emateko: Bedama, Aizarna, Akoa, Txillarramendi, Altzola eta abar. Etxe honetako terraza eta zuhaitzak hitz egingo balute, zenbat bitxikeria kontatuko ote lituzkete."}, {"text_idx": "#000006", "text": "Bitxikeriak aipatzen jarraitu eta ohitura batekin gogoratzen naiz gehien bat: bentara sartu eta berehala ardo botila osoa ateratzen zen gonbidatzeko, gero basoa hartu eta denei banaka-banaka tragoa eskaintzeko. Baso bakarra eta denak tragoa bertatik, gaur egungo \u201ceskrupulorik\u201d ez zegoen nonbait. Egun ez nuke pentsatu nahi, sagardotegi batean denak baso batetik txotx egitea nola litzateken."}, {"text_idx": "#000008", "text": "Elizak bakarrik ez, Udaletxe eta Gobernuak ere, ez zuten ondo ikusten dantza hau erromerietan. Debekuak ezartzera ere iritsi ziren, eta hemen ere debekuen mamuak ez dut uste urruti ibili zirenik."}]